EFF-lede in hof oor grondbesetting-uitsprake‘n Inskrywing wat op 26 Januarie 2017 op Collen Sedibe se Facebook-blad geplaas is. Twee prominente leiers van die EFF in Mpumalanga, Collen Sedibe (45) en Cyril Chuene (40), het Maandag in die Witrivier-landdroshof verskyn nadat ŉ boodskap op Facebook geplaas is waarin mense aangemoedig word om grond te beset. In ŉ inskrywing wat op 26 Januarie op Sedibe, leier van die EFF in Mpumalanga, se Facebook-blad geplaas is, word mense aangemoedig om munisipale grond by Plaston naby Witrivier in Mpumalanga te beset. “Bring jou graaf, heining en hout om jou erf te beveilig. Diegene wat grond nodig het om hul huise reg langs die dorp te bou, moet in groot getalle opdaag,” is dit in die inskrywing gestel. “Dit is hoogtyd dat mense nader aan die dorpe woon, omdat hulle nie kan bekostig om huise by die wittes te koop wat nog steeds die dorpe besit nie. Kom een, kom almal. Die EFF sal vir julle gratis erwe gee.” ‘n Inskrywing wat op 28 Januarie 2017 op Collen Sedibe se Facebook-blad geplaas is. Brig. Leonard Hlathi, woordvoerder van die polisie, het gesê ŉ hele aantal mense het wel Sondag met boumateriaal opgedaag, onbewus daarvan dat die Mbombela-munisipaliteit ŉ saak by die polisie aanhangig gemaak het. Volgens Hlathi word die boodskap gesien as aanhitsing om onwettig grond te beset en dit het tot die inhegtenisneming van die twee EFF-lede gelei. Chuene is die provinsiale woordvoerder van die EFF in Mpumalanga. Sedibe en Chuene het in die hof verskyn op aanklagte van betreding, aanhitsing tot openbare geweld en oortreding van die wet op openbare byeenkomste. Albei is op borgtog van R500 elk vrygelaat en gewaarsku om hul samewerking aan die polisie in die ondersoek te gee. Sedibe en Chuene sal op 20 Februarie weer in die hof verskyn.